IISRAELI MÄED
Tere tulemast taas ühisele palvereisile Iisraeli mägedele.
Saatesarjas valmistame regiooni palves
Iisraeli põhjapoolsete hõimude ehk Efraimi naasmiseks.
Jeesus, juhi taas kord meie reisi.
Selgi reisil eemaldame kive, mis takistavad Efraimi naasmist.
Palume andeks patte, mis viisid põhjapoolse kuningriigi Iisraeli
ehk Efraimi pagendamiseni neilt mägedelt 3000 aasta eest.
Võime neid andeks paluda,
kuna meil on kristlastena õnnestunud korrata kõiki Efraimi patte.
See on meie seitsmes ühine palvereis.
Seekord lähme palvetama Siilosse.
See räägib kõiges oma tühjuses sellest,
mis jääb järgi, kui Jumala ligiolu on lahkunud,
Räägime tee peal täpsemalt, milles asi on.
Eelmisel korral palusime andeks põhjapoolse kuningriigi Iisraeli
halvima kuninga Ahabi ja tema naise Iisebeli patte.
Ahabi järel sai Iisraeli kuningaks tema poja võitud sõjapealik Jehu,
kes tappis Jumala käsul nii Iisebeli
kui kõik Ahabi meessoost järglased.
Jehu lõpetas ka Baali kummardamise,
kuhu Ahab ja Iisebel Efraimi juhtinud olid
ja ehitas Samaarias hävitatud Baali templist käimlaid.
"Aga Jehu ei kandnud hoolt,
et käia Issanda, Iisraeli Jumala Seaduse järgi kõigest oma südamest;
ta ei loobunud Jerobeami patust,
millega too oli saatnud Iisraeli pattu tegema.
Neil päevil hakkas Issand Iisraeli vähendama." 2Ku 10:31-32
Põhjapoolne Iisraeli kuningriik murenes vähehaaval.
Algul vallutas Arami kuningas Hasael Iisraelilt
Jordani jõe idapoolsed alad Gileadi ja Baasani,
mis kuulusid Gadi, Ruubeni ja Manasse suguharudele.
Võitlus nende alade eest kestis kümneid aastaid.
Sada aastat pärast Jehut
kaotas Iisrael lõplikult Jordani idapoolsed alad
ja ka Galilea.
Kuningate raamat räägib:
"Iisraeli kuninga Pekahi päevil tuli Assuri kuningas Tiglat-Pileser
ja võttis ära Ijjoni, Aabel-Beet-Maaka, Jaanoahi, Kedesi, Haasori,
Gileadi ja Galilea, kogu Naftalimaa,
ja viis rahva Assurisse." 2Ku 15:29
Räägi, Mia, kus me nüüd oleme.
Oleme sõitnud Peeteli reisist tuttaval Patriarhide teel Jeruusalemma poole.
Nüüd pöördume Siilosse.
Siiani saame autoga.
Siit kõnnime tänasesse palvepaika.
Jyrki, mis juhtus siis,
kui esimene osa Iisraelist oli Assurisse pagendusse viidud?
Ligi kümne aasta pärast hävitas Assur kogu põhjapoolse Iisraeli kuningriigi.
"Ja Assuri kuningas vallutas kogu maa
ja läks Samaariasse ning piiras seda kolm aastat.
Hoosea üheksandal aastal vallutas Assuri kuningas Samaaria
ja viis Iisraeli asumisele Assurisse." 2Ku 17:5-6
Siilo varemete kaevetöödel on tehtud huvitavaid leide.
Näiteks Iisraeli aegadest pärit iidsed kruusid.
Liigume siit veel veidi edasi.
Siit näebki juba kohta, kuhu teel oleme.
Jõudsimegi tänasesse palvepaika.
Jyrki, räägi, mis koht see on.
Kui Egiptusest vabanenud iisraellased Joosua juhtimisel siia maale naasid,
püstitas Joosua Moosese kogudusetelgi siia Siilosse.
Siin jagati hõimude vahel maa.
Tõenäoliselt asus kogudusetelk just siin,
sest juutide Mishna tekstide järgi ehitati sellele siin kiviseinad
ja see kividega piiratud ala vastab mõõtmeilt telgi omadele.
Joosua kuulus Efraimi hõimu
ja efraimlastele kuulunud Siilo oli 400 aastat iisraellaste pealinnaks
ehk kogu Kohtumõistjate aja kuni kuningate ajani välja.
Ka paljud Iisraeli kohtumõistjad olid efraimlased, viimasena Saamuel,
kes väiksest peale kasvas Siilos, Moosese kogudusetelgis.
Saamueli ajal võtsid iisraellased kogudusetelgist laeka sõtta kaasa
ja kaotasid selle vilistitele.
Jumala ligiolu kujutav laegas
asus efraimlaste seas sadu aastaid.
Kui see ära viidi, ei naasnud see enam kunagi Efraimi aladele.
Siilo hävimise aeg pole täpselt teada.
Kuid 100 aastat pärast Iisraeli pagendamist,
kasutab Jeremija raamat seda hoiatava näitena Juudale,
kes arvas, et Jumal ei saa hüljata oma templit Jeruusalemmas.
"Ons see koda, millele on pandud minu nimi,
teie silmis röövlikoobas?
Vaata, minagi näen seda seesugusena, ütleb Issand.
Siis minge ometi minu asupaika, mis oli Siilos,
kuhu ma esiti panin elama oma nime,
ja vaadake, kuidas ma sellega talitasin
oma Iisraeli rahva kurjuse pärast!" Jr 7:11-12
Piibli järgi ei nutnud Efraimi hõim kunagi taga,
et Jumala ligiolu nende seast lahkus.
Jumala lepingulaegas tuli vilistite juurest tagasi,
kuid see ei naasnud enam kunagi Siilosse.
See jäi kümneteks aastateks pea unustusse
Jeruusalemma lähedale Kirjat Jearimi
ehk tänasesse Abu Goshi külla.
Just sel ajal, kui Jumala ligiolu kadunud oli,
hakkasid iisraellased paluma Saamuelilt kuningat
nagu teistel rahvastel kombeks oli.
Neile kõlbas Jumala asemel inimene.
"Ja Issand ütles Saamuelile:
'Kuule rahva häält kõiges, mida nad sulle ütlevad,
sest nad ei põlga sind,
vaid nad põlgavad mind kui oma kuningat!
Nõnda nagu on kõik need teod, mis nad on teinud alates päevast,
kui ma tõin nad ära Egiptusest, kuni tänapäevani,
jättes mind maha ja teenides teisi jumalaid.'" Jr 8:7-8
Jumal ise andis oma rahvale Benjamini hõimust kuningaks Sauli.
Ta oli pikk ja ilus mees, kuid ta polnud Jumalale ustav.
Kui Jumal rahvale kuningaks ei kõlvanud,
andis Ta rahvale, mida nad tahtsid.
Kuninga, kes oli samasugune nagu rahvas ise.
Jumal annab tihti rahvastele ja kogudustele juhte,
kes peegeldavad seda, milline on Jumala rahva enda süda,
ja milline see Jumala silmis välja näeb.
Juba enne kuningate aega
kaotas Efraimi hõim Jumala ligiolu just siin Siilos.
See patt näib olevat aluseks kogu Efraimi hilisemale allakäigule.
Palume andeks enda, kristlaskonna ja Efraimi eest
Jumala ligiolu kaotamist.
Isa anna andeks, kui ma pole taga nutnud Sinu ligiolu kaotamist
ja mul on olnud ükskõik, kas Sa oled kohal või mitte.
Anna andeks, kus ma olen valinud inimese kuningavõimu Sinu asemel.
Isa, palun andeks enda, kristlaskonna ja Efraimi eest
oma südame paadumust.
Anna andeks, et me pole pöördunud oma kurjadelt teedelt ka siis,
kui oled andnud meile meiega sama nägu juhte.
Isa, anna andeks,
kus ma pole pidanud Sinu ligiolu pühaks,
vaid olen arvanud, et võin seda oma eesmärkidel kasutada.
Isa, andesta,
et ma pole hinnanud osadust Sinuga kui oma suurimat aaret.
Iisraeli kuningriigi jagunemisel põhjapoolseks Iisraeliks
ja lõunapoolseks Juudaks,
sai Efraimi hõimust põhja kuningriigi juhtiv hõim
ja seepärast hakati kogu riiki Efraimiks kutsuma.
Kui Efraim oli kaotanud Jumala ligiolu,
kaotati samas ka lapse suhe Jumalaga.
Jumal andis Efraimile ka samasuguse juhi.
Kui Jumal rääkis Siilost pärit prohvet Ahija kaudu,
et annab kümme Iisraeli hõimu Jerobeami valitsuse alla,
räägib Piibel enne seda Jerobeamist järgmist:
"Ka Saalomoni sulane Jerobeam, Nebati poeg, efraimlane Seredast,
kelle ema oli lesknaine Seruua,
tõstis oma käe kuninga vastu." 1Ku 11:26
Jerobeami ema oli lesk ja Jerobeam isa poolest orb.
Isatus mõjutas ka tema suhet Jumalaga.
Kuningas Taavet tundis Jumalat kui oma Isa. Ta kirjutas:
"Ma pean Issandat alati oma silma ees,
ma ei kõigu, sest tema on mu paremal pool." Ps 16:8
Orb aga ei näe isa.
Tema püsimine sõltub tema enda jõust ja tegemistest.
Ka Jerobeam oli kõva töötegija ja töödejuhataja.
Piibel räägib 1Ku 11:28:
"Jerobeam oli väga tubli mees,
ja kui Saalomon nägi, kuidas see noor mees tööd tegi,
siis ta pani tema kogu Joosepi soo töökohustuse ülevaatajaks."
Jerobeami identiteediks polnud kuninga lapse seisus,
vaid kuninga orvust teenija oma.
Kui Jerobeam sai Iisraeli põhjapoolsete hõimude valitsejaks,
ei suutnud ta neidki Jumala lapse seisusse juhtida.
Nii hülgas põhja kuningriik Efraim Jumala oma Isana
ja pöördus Jumalast ära.
Iisrael valis orvu seisuse.
Ta otsustas ise hakkama saada
ja hakkas otsima abi jumalailt, kes ei suutnud isaks olla.
Kui Jumal kutsus prohvet Jeremija kaudu
pagendatud Iisraeli tagasi, ütles ta:
"Ja ma mõtlesin: Küll tahaksin sind panna laste sekka
ja anda sulle meeldiva maa,
toredaist toredaima pärisosa rahvaste keskel.
Ja ma mõtlesin: Sina hüüaksid mind isaks
ega taganeks mu järelt." Jr 3:19
Kuid läks teisiti.
Põhja kuningriik Iisrael ehk Efraim hülgas Jumala isaduse täielikult.
Jeesus rääkis Efraimi loo kadunud poja võrdumis.
Loo nooremale vennale kõlbasid küll isa rikkused,
kuid isast endast see poeg ei hoolinud, vaid hülgas isa.
Isalt saadud rikkused said vähehaaval otsa,
ja ilmsiks sai suhtel isaga põhineva hoolitsuse lõppemine.
Lõpuks sattus see poeg kaugel isakodust viletsusse.
Sellises olukorras kogeb inimene tihti,
et Jumal on ta maha jätnud, kuigi tegelikult on ta ise Isa hüljanud.
Palume andeks enda ja Efraimi eest,
kus oleme Jumala kui Isa hüljanud.
Isa, palun andeks enda, kristlaskonna ja Efraimi eest,
kus olen võõrandunud Sinust
ja vahetanud Jumala lapse identiteedi sulase omaga.
Anna andeks, et olen elanud kui orb.
Isa, palun andeks enda, kristlaskonna ja Efraimi eest,
kus olen hüljanud Sind Isana,
kus mulle on kõlvanud Sinult saadud asjad,
kuid ma pole tegelikult tahtnud elada suhtes Sinuga.
Isa, anna andeks, et ma pole hinnanud seda,
et oled mind oma lapseks võtnud,
vaid olen otsinud elule sisu mujalt kui Sinu lähedusest.
Anna andeks, et olen häbenenud Sind,
ja olen käitunud ja rääkinud nagu Sa polekski mu Isa.
Anna andeks, kus olen ise oma asjade üle otsustada tahtnud.
Anna andeks, kus olen ehitanud oma elu enda jõul
ega ole toetunud Sinu abile.
Anna andeks,
kus ma pole Sinu lapsena andnud end Sinu armastuse hoolde.
Jerobeami orbusest lähtunud ebajumalateenistus
juurdus Iisraelis nii kiivalt,
et sellest ei loobunud ükski tema järel tulnud kuningas,
kuigi mõned parandasid märgatavalt Iisraeli vaimset olukorda.
Kuningas Ahabi järel tegi Jehu Iisraelis usupuhastuse
seoses Baali kummardamisega.
Kuid Jerobeami pattudest ei loobutud selgi ajal.
Jehu usupuhastuse järel jätkas rahvas Jerobeami pidusid,
lahus Juudast ja Jeruusalemmast.
Asi polnud üksnes põhjapoolse riigi Iisraeli kuningate pattudes,
vaid selles, et rahvas järgis neid.
See oligi pagenduse põhjuseks.
"Ja Iisraeli lapsed käisid kõigis Jerobeami pattudes,
mis ta oli teinud - neist nad ei loobunud,
kuni Issand viimaks kõrvaldas Iisraeli oma palge eest,
nõnda nagu ta oli kuulutanud
kõigi oma sulaste, prohvetite läbi." 2Ku 17:22-23
Mia, mis sel kristlaskonnaga pistmist on?
Kristlaskonna ajalugu on väga sarnane.
Keskaja usupuhastuses
taastati palju asju piiblisõna kohaseks,
kuid Konstantinuse ajal alanud pattudest ei loobutud tollalgi.
Jerobeami ajal kõlbas enamikule Jumala rahvast see,
et Iisraeli Jumalale korraldatud pühal
olid kogu püha, selle sisu ja kuupäev ise väljamõeldud
ning selle ilmselgeks keskmeks
oli Iisraeli Jumala asemel hoopis keegi teine.
Ka kristlaskond tähistab endiselt rõõmsalt püha,
kus nii püha kui selle kuupäev on inimese välja mõeldud.
Väidetavalt on see seotud Jumala Poja sünniga,
kuid pühade keskmes on vasika asemel
paganlikust pärandist lähtuvad päkapikud.
Iisraellaste ebajumalateenistus polnud sellest kummalisem.
Rõõmus, traditsiooniline perepüha
paganlikest kommetest võetud kuju ümber.
Kui imestame seda,
miks Iisrael ei lakanud kunagi pidutsemist kuldvasika ümber,
võime mõelda ka sellele,
miks peab kristlaskond kiivalt kinni jõulude tähistamisest
ja miks oleme seda oma lastele edasi pärandanud.
Palume andeks enda ja Efraimi eest,
et traditsiooniline perepüha on olnud meile tähtsam kui Jumal
ja see, mida Tema sellest arvab.
Isa, palun andeks enda, kristlaskonna ja Efraimi eest,
et me pole Sinu Sõnasse aukartusega suhtunud,
vaid oleme seadnud oma traditsioonid ja kombed Sinu Sõnast kõrgemale,
küsimata, mida Sina neist arvad.
Isa, anna andeks,
kus oleme õpetanud oma lapsi kinke paluma jõuluvanalt,
mitte elavalt Jumalalt.
Anna andeks, et oleme juhatanud oma lapsi ebajumalateenistusse
ja seda Efraimi kombel tulevale põlvele pärandanud.
Jumal tahab elada oma lastega vastastikuses armastussuhtes.
Kuna armastus toimib üksnes vabaduses,
ei takista Jumal oma lastel end hüljata ja lahkuda.
Jumal saadab siiski inimeste juurde oma sõnumitoojaid prohveteid
rääkima, mida Tema inimeste lahendustest arvab,
ja kuidas Tema neid näeb.
Vana Testamendi prohvetiraamatud on täis Jumala hüüdeid selle kohta,
et inimesed on hüljanud Tema ja Tema abi.
'Kuulge ometi seda, rumal ja südametu rahvas!
Silmad teil on, aga te ei näe,
kõrvad teil on, aga te ei kuule.
Kas te ei karda mind, ütleb Issand,
kas te ei vabise minu ees,
kes olen pannud liiva merele igaveseks piiriks,
millest see üle ei pääse?
Kuigi ta lained kohisevad, ei suuda need midagi;
kuigi need mühavad, ei pääse nad üle.
Aga sellel rahval on tõrges ja vastupanija süda,
nad on ära taganenud ja läinud." Jr 5:21-23
Tihti juhtub siiski nii,
et need, kes hülgavad Jumala, hülgavad ka nood,
kelle Jumal oma Sõnu rääkima saadab.
Samas hülgavad nad sõnumi, mille Jumal neile saatis.
Kuningate raamat räägib,
et juba Jerobeami ebajumalateenistuse avapeole
saatis Jumal prohveti ütlema,
et Jerobeami valitud tee viib hukatusse.
"Ja vaata, Issanda käsul tuli üks jumalamees Juudast Peetelisse,
siis kui Jerobeam seisis altari juures, et suitsutada.
Ta hüüdis Issanda käsul altari poole
ja ütles: 'Altar, altar! Nõnda ütleb Issand:
Vaata, Taaveti soole sünnib poeg, Joosija nimi,
ja tema tapab su peal ohvriküngaste preestrid,
kes suitsutavad su peal,
ja su peal põletatakse inimluid!'" 1Ku 13:1-2
Sellist intsidenti keset pidu Jerobeam polnud oodanud.
"Kui kuningas kuulis jumalamehe sõnu,
mis too hüüdis Peeteli altari poole,
siis sirutas Jerobeam altari juurest oma käe välja ja hüüdis:
'Võtke ta kinni!'" 1Ku 13:4
Alandumise asemel on see "Võtke kinni!"
olnud ajaloos tavaline reaktsioon,
kui Jumala prohvet on hakanud patust ja kohtumõistmisest rääkima
ja kuulutanud usujuhile jumalikku sõnumit.
Kaks Vana Testamendi väelisemat prohvetit Eelija ja Eliisa
tegutsesid just põhja kuningriigi Iisraeli aladel.
Nad elasid Jerobeami pattudes oleva rahva seas.
Nad elasid rahva keskel, kuid ei osalenud selle pattudes.
Iisebeli ja Ahabi ajal kuulutas Eelija,
et vihmajumal Baali teeninud maal ei saja vihma kolm ja pool aastat.
Seejärel läks Eelija kuningas Ahabi juurde.
"Ja kui Ahab nägi Eelijat, siis küsis Ahab temalt:
'Kas sina oled see, kes saadab Iisraeli õnnetusse?'
Ja ta vastas: 'Mina ei saada Iisraeli õnnetusse,
küll aga sina ja su isa sugu, sest te jätate maha Issanda käsud
ja sina käid baalide järel!'" 1Ku 18:17-18
Ahabi päevist on maailmas väga vähe muutunud.
Vähemalt Soomes näib tihti,
et süüdlaseks peetakse seda, kes pattude teema üles võtab.
Nagu asjad oleks hästi seni, kuni pattudest ei räägita.
Vastupanuks ebajumalateenistusele ja Jumala juurde naasmiseks
on vaja Eelija vaimu, mis ei kummarda inimesi
ega osale teiste pattudes.
Eelija vaim nimelt taastab lapseseisuse.
"Vaata, ma läkitan teile prohvet Eelija,
enne kui tuleb Issanda päev, suur ja kardetav.
Ja tema pöörab vanemate südamed jälle laste poole
ja laste südamed vanemate poole,
et ma ei peaks tulema ja lööma maad needusega." Ml 3:23-24
Palume andeks enda ja Efraimi eest,
et me pole kuulanud Isa juttu,
mida Ta on meile rääkinud oma sulaste prohvetite kaudu.
Isa, palun andeks enda, Efraimi ja kristlaskonna eest,
et me pole kuulanud sinu prohveteid,
keda oled läkitanud meid tagasi enda juurde juhtima.
Anna andeks, et oleme uhkuses oma kõrvad sulgenud,
kui Sina oled armastuses meid enda juurde kutsunud.
Anna andeks, et ma pole kuulnud Sinu sõitluses Isa armastust,
ja igatsust minuga suhelda,
vaid olen solvunud Su sõnade peale ja ära pöördunud.
Anna andeks, et oma uhkuses pole ma nõustunud nägema asju,
kus olen eksinud ja Sind hüljanud.
Isa, palun andeks,
et olen keskendunud rohkem Sinu prohvetite kritiseerimisele
kui kuulama, mida Sina mulle öelda tahad.
Isa, ma tunnistan, et pole tahtnud uurida ennast
ega oma harjumusi Sinu Sõna valguses.
Isa, andesta, kus olen alandumise asemel
seletanud ja kaitsnud oma tegusid ja hoiakuid,
kuigi Sa oled rääkinud, Isa, et need patud lahutavad mind Sinust.
Isa, andesta kõik seletamised,
millega olen tühistanud Sinu prohvetlikku sõna.
Oleme tõsiselt katkestanud oma suhte Jumalaga,
kui Ta Isana hülgasime.
Sellele on siiski lahendus.
Jeesus nimelt avas tee tagasi Isa juurde.
Paulus kirjutas:
"Kuna see oli Jumal, kes Kristuses lepitas maailma enesega
ega arvestanud neile nende üleastumisi
ning on pannud meisse lepitussõna." 2Kr 5:19
Kuulutan Jumala täielikku andeksandi meie tunnistatud pattudele
Messias Jeesuse toodud lunastuse alusel.
Lõpetame Efraimi naasmise teel olnud patukivide eemaldamise siin.
Järgmisel palvereisil siirdume järgmisse etappi
selle piirkonna valmistamisel Efraimi naasmiseks.
Hakkame parandama naasmisteed, kuulutades Jumala tõotusi,
mida Ta on Iisraeli mägedega seoses andnud.
Kallis, Isa, lase meil kuulda Sinu südamelööke
selle regiooni jaoks
ja valmista meid kuulutama Sinu tõotusi sellele piirkonnale,
Sinu Poja, Jeesuse nimel. Aamen.
Võid osaleda palvereisidel ka neid rahaliselt toetades.
Võid toetada TV7 Eesti kanalit helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri